06.06.2008 14:43   "Koalitsioonileppesse kirjutati põlevkivi kaevandamise piirnumber 15 miljonit tonni, kuigi välja antud lube on poole rohkem ja tegelik kaevandaminegi soovitust suurem," kirjutas Ligi oma blogis. "See 15 oli läbirääkijate suva, mis ei toetunud teadmisele ega seadusele."    Ligi väitel on see üksnes ettekääne, kui Isamaa ja Res Publica Liit, sotsiaaldemokraadid ja Keskerakond seostavad Kiviõli Keemiatööstusele aastas 1,5 miljoni tonni põlevkivi kaevandamiseks erandkorras loa andmise üleriigilise alkoholimüügi keeluga õhtul kella 22st kuni hommikul kella 10ni. "Mina keelaksin öisest viinast veel kõvemini madala poliitmüügi," kirjutas ta.    "Et kui  teie (Reformierakond) lasite Kiviõli Keemiatööstusel kätte saada kaevandusloa, hääletame meie üleriigilise alkoholikeelu poolt," kirjutas Ligi. "Keemikud on aegade jooksul teinud põlevkivist palju asju, kuid viina ainult poliitkeemikud. Et kaubandus on olemuslikult omavalitsuste korraldada, näib koalitsioonipartnereile mitte riigiehituslik, vaid erakondlik küsimus, kuna neid endid pole omavalitsustesse valitud."    Ligi sõnul ei saa maapõueseadusse 2006. aaastal tehtud parandusel, mis kaevandamise  piiramiseks õiguse andis, olla tagasiulatuvat jõudu. Ta meenutab ka, et Kiviõli Keemiatööstuses töötab 800 inimest ja tooraine on lõppemas.    "Põlevkivi (energeetika) on praeguses majanduses üks väheseid kõvu ankruid ning vaevalt on praktiline seda kohe lahti kiskuda," leiab Ligi. "Ainus võimalus oleks tooraine ära võtta Eesti Energialt, erafirmad naudiksid siis kogu loodusvarast ja riigi poolt loodud  st saadavat kasu," lisas ta.    "Meil oleks sedagi sammu võimalik teha, kui leiduks idee, kuidas tagada oma energiajulgeolekut aina ebakindlamaks muutuvas maailmas. Aga siis tuleks ka välja öelda, et pole tähtis majandus, energia ega töökohad, kui kaalul on võimalus näidata koalitsioonipartnerit ebasoodsas valguses."